tartuNLP/wikipedia-smugri-20251201 huggingface dataset:
Armin Lomp

Armin Lomp (5. jaanuar 1883 Elistvere vald – 17. august 1936 Tartu) oli eesti fotograaf ja ettevõtja.
Lomp õppis fotograafiat 01.03.1896-01.03.1899 Tartu fotograafi Aleksander Stadeni juures.
Ta osales Vabadussõjas algusest lõpuni 2. diviisi päevapiltnikuna, hiljem pidas Tartu üht tuntumat fotoäri Raekoja platsil ja oli Tartu Kaitsemaleva majanduspealik. Lisaks sõjasündmustele pildistas Lomp ka Tartu rahu sõlminud Eesti delegatsiooni.
Tunnustus.
Armin Lomp pälvis kaks Kotkaristi ja ühe Valgeristi.
Hannelore Kääramees

Hannelore Kääramees (ka Hannelore Pihlak; sündinud 12. aprillil 1979 Kärdlas) on eesti sisearhitekt.
Kääramees on õppinud 1985–1997 Türi Gümnaasiumis ja 1997–2001 Eesti Kunstiakadeemia arhitektuuriteaduskonnas sisearhitektuuri erialal. Diplomitööks koostas ta Tartu Ülikooli Türi kolledži projekti.
2001–2004 töötas ta sisearhitektuuribüroos Boom.ee (hilisem Uddu), 2004. aastast on sisearhitekt büroos Agabus, Endjärv &amp; Truverk Arhitektid (nüüdne Arhitekt11 OÜ, kasutab ka kaubamärki Architect 11). Ta on olnud seotud ehitusfirmaga Käärapoisid Toimetavad OÜ.
Auhinnatud moodulmaja Passion House M1 kujundust kommenteeris Kääramees: "Oleme modernset elukeskkonda kavandades väikese maja iga ruutsentimeetrit arvestanud, et luua mugav, funktsionaalne ruum, mida saab vastavalt vajadusele erinevalt kasutada." Maja mitmed ruumid ja sisustuselemendid kujundati multifunktsionaalsena, mustvalge interjööri punased detailid aga viitavad funktsionaalsusele (nt uste puhul avanemissuunale).
Kreutzwaldi 9 kortermaja kohta on Hannelore Kääramees öelnud: "Siselahenduses saime inspiratsiooni 1920.–1930. aastatel Eestis tõusuteel olnud rahvuslikust kultuurist. Sel ajal aktiveerusid lisaks majanduslikule õitsengule ja rahvuslikele liikumistele ka kirjandus- ja kunstielu. Nendest kahest lähtusime ka siseviimistluse loomisel."
Harrastused.
Vabal ajal tegeleb ta purjetamisega. Ta on koostanud trükise "Eesti Kuldsete Retriiverite Tõuühingu inforaamat" (2005).
1963. aasta Eesti meistrivõistlused sõudmises

1963. aasta Eesti meistrivõistlused sõudmises peeti 6.–7. juulil Pärnus.
Tulemused.
Naised.
Võistkondlikult võitis Tartu 109 punktiga Pärnu (101) ja Tallinna (83) ees.
1963. aasta Eesti meistrivõistlused jalgrattasõidus

1963. aasta Eesti meistrivõistlused jalgrattasõidus toimusid mitmes osas. Tänavasõidud peeti Viljandis, Tartus ja Tallinnas 29. aprillist 2. maini, kross 13. oktoobril Rakveres, maanteesõidud 11.–14. juulil Tallinnas.
Tulemused.
Maanteesõidud.
Võistkondadest võitis Tallinn Tartu ja Narva ees, rajoonidest Viljandi rajoon..
Kross.
Meeskondadest oli esimene Jõud koguajaga 5:41.55, järgnesid Lokomotiiv ja Dünamo.
Edyta Górniak

Edyta Anna Górniak (sündinud 14. novembril 1972 Ziębices) on Poola laulja ja laulutekstide autor. Ta esindas Poolat 1994. aasta Eurovisiooni lauluvõistlusel lauluga "To nie ja!" ning sai teise koha.
Ta tegi oma debüüdi telesaates 1989. aastal, lauldes Sam Browni laulu "Stop". Aastal 1990 osales ta festival "KFPP Opole" ja võitis teise koha.
Ta osales Poola muusikalis "Metro" aastail 1990–1994. Aastal 1993 võitis ta kolmanda koha võistlusel "Baltic Song Contest". Ta esindas Poolat 1994. aasta Eurovisiooni lauluvõistlusel lauluga "To nie ja" ja saavutas 2. koha. 
Kylie Minogue andis talle laulu "Love Is on the Line" , 1995. aastal.
Aastal 1995 avaldas ta debüütalbumi pealkirjaga "Dotyk". Aastal 1997 avaldas ta ingliskeelse plaadi pealkirjaga "Edyta Górniak". Tema poeg Allan on sündinud 2004. aastal.
2007–2009 kuulus ta telesaate "Jak oni śpiewają" žüriisse. 2011. aastal esines ta Smolenski lennuõnnetuse aastapäeva mälestuskontserdil ja esitas Jacques Breli laulu "Ne me quitte pas".
Aastal 2016 andis välja singli "Grateful", millega osales 2016. aasta Eurovisiooni lauluvõistluse Poola eelvoorus "Krajowe Eliminacje do Konkursu Piosenki Eurowizji 2016", kus sai kolmanda koha.
Giuseppe Ferrara

Giuseppe Ferrara (15. juuli 1932 Castelfiorentino – 25. juuni 2016 Rooma) oli itaalia filmilavastaja ja -stsenarist.
Ferrara lavastas filmi "Il caso Moro" (1987), mis linastus Berliini filmifestivalil ja kandideeris Kuldkaru auhinnale. Filmi peaosa mängis Gian Maria Volonté, kes võitis rolli eest parima meesnäitleja Hõbekaru.
Veel on ta lavastanud filmid "Cento giorni a Palermo" (1984) ja "Giovanni Falcone" (1993).
Rudi Vata

Rudi Vata (sündinud 13. veebruaril 1970 Shkodëris) on Albaania endine jalgpallur, kaitsja.
Koondisekarjäär.
Albaania jalgpallikoondises mängis ta aastatel 1990–2001 59 mängu ja lõi viis väravat.
Valdo Filho

Valdo Cândido de Oliveira Filho (sündinud 12. jaanuaril 1964 Santa Catarinas) on Brasiilia endine jalgpallur, poolkaitsja.
Pärast jalgpallurikarjääri lõppu on ta tegutsenud treenerina. Alates 2018. aastast on ta Kongo jalgpallikoondise peatreener.
Koondisekarjäär.
Brasiilia jalgpallikoondises mängis ta aastatel 1987–1993 45 mängu ja lõi 4 väravat.
Ramon Menezes Hubner

Ramon Menezes Hubner (enam tuntud lihtsalt kui Ramon; sündinud 30. juunil 1972 Contagemis) on Brasiilia endine jalgpallur, poolkaitsja.
Pärast jalgpallurikarjääri lõppu on ta tegutsenud treenerina. 2018. aasta detsembris lõpus sai ta Brasiilia kõrgliiga klubi Vasco da Gama abitreeneriks. Pärast seda, kui Abel Braga 2020. aasta märtsis klubi peatreeneri kohalt vallandati, sai Ramon ise peatreeneriks, kuid ta vallandati juba sama aasta oktoobris. Seejärel sai Ramon Brasiilia esiliiga klubi CRB peatreeneriks, kuid ta sai sel kohal olla veelgi vähem, sest ta vallandati pärast üheksat mängu 17. detsembril 2020. 2021. aasta juunis sai ta Brasiilia esiliiga klubi Vitória peatreeneriks.
Koondisekarjäär.
Brasiilia jalgpallikoondises mängis ta 2001. aastal viis mängu ja lõi ühe värava. Ta kuulus samal aasta Brasiilia koondisse 2001. aasta FIFA konföderatsioonide karikaturniiril.
Dodô

Ricardo Lucas (tuntud nime all Dodô; sündinud 2. mail 1974 São Paulos) on Brasiilia endine jalgpallur, ründaja.
Koondisekarjäär.
Brasiilia jalgpallikoondises mängis ta 1997. aastal viis mängu ja lõi kaks väravat.
Fábio Júnior

Fábio Júnior Pereira (sündinud 20. novembril 1977 Manhuaçus) on Brasiilia endine jalgpallur, ründaja.
Koondisekarjäär.
Brasiilia jalgpallikoondises mängis ta aastatel 1998–1999 kolm mängu.
Roger Machado Marques

Roger Machado Marques (tuntud enam nime all Roger Machado või lihtsalt Roger; sündinud 25. aprillil 1975 Porto Alegres) on Brasiilia endine jalgpallur, kaitsja.
Pärast jalgpallurikarjääri lõppu on ta tegutsenud treenerina.
2017. aasta novembris määrati ta Brasiilia kõrgliiga Série A klubi Palmeiras peatreeneriks. São Paulo osariigi meistrivõistlustel Campeonato Paulista kaotati finaalis igipõlisele rivaalile Corinthiansele. Sellest hoolimata valiti ta Campeonato Paulista selle hooaja parimaks peatreeneriks. Ta vallandati 2018. aasta juulis pärast seda, kui kõrgliigas oldi kaotatud Fluminensele.
2019. aasta aprillis sai ta Brasiilia kõrgliigaklubi Bahia peatreeneriks. 2021. aasta veebruaris asus ta Fluminense peatreeneri kohale, kuid vallandati sama aasta augustis pärast seda, kui Fluminense oli välja langenud Copa Libertadoreselt.
2022. aasta veebruaris sai ta taas Grêmio peatreeneriks (oli ka peatreener 2015–2016). Grêmiost vallandati ta 2022. aasta septembris. 2024. aasta jaanuaris sai ta äsja Brasiilia kõrgliigasse tagasi tõusnud Juventude peatreeneriks (Juventude peatreener oli Roger Machado olnud ka viis kuud 2014. aastal).
Koondisekarjäär.
Brasiilia jalgpallikoondises mängis ta 1 mängu – 2001. aasta Copa América esimeses alagrupimängus Mehhiko vastu, mille Brasiilia kaotas 0:1.
Carlos Mozer

José Carlos Nepomuceno Mozer (sündinud 19. septembril 1960 Rio de Janeiros) on Brasiilia endine jalgpallur, keskkaitsja.
Koondisekarjäär.
Brasiilia jalgpallikoondises mängis ta aastatel 1983–1994 32 mängu.
Alexandre Lopes

Alexandre Lopes (sündinud 29. oktoobril 1974 Rio de Janeiros) on Brasiilia endine jalgpallur, kaitsja.
Koondisekarjäär.
Brasiilia jalgpallikoondises mängis ta aastatel 1995–1996 kolm mängu.
Márcio Miranda Freitas Rocha da Silva

Márcio Miranda Freitas Rocha da Silva (sündinud 20. märtsil 1981 Campinases) on Brasiilia endine jalgpallur, poolkaitsja.
Koondisekarjäär.
Brasiilia jalgpallikoondises mängis ta 2005. aastal ühe mängu.
João Paulo

Sérgio Luís Donizetti (hüüdnimi João Paulo; sündinud 7. septembril 1964 Campinases) on Brasiilia endine jalgpallur, poolkaitsja.
Koondisekarjäär.
Brasiilia jalgpallikoondises mängis ta aastatel 1987–1991 17 mängu ja lõi neli väravat.
Debarkaader

Debarkaader (prantsuse keeles "débarcadère") on ümberpaigutatav parvelaadne ujuvplatvorm või ujuvalus, mis on mõeldud kasutamiseks mitmel otstarbel sadamas, rannikul või sisevetel ning mille äärde on võimalik silduda.
Kirjeldus.
Debarkaadrid on tavaliselt ehitatud massiivseks betoonkerega ujuvhooneks (majutusasutus, lõbustusasutus, töökoda, ladu, vaksal) või lihtsalt ujuvkaiks. Peamiselt on kasutatud neid Venemaal ja Ida-Euroopas.
Betoonist debarkaadrite ulatuslikum tootmine algas Nõukogude Liidus 1925. aastal. Algul valmistati debarkaadrite kered monoliitsete betoonehitistena. Alates 1957. aastal on neid pandud kokku osadest. Pealisehitis on tavaliselt valmistatud puidust.
Eestis.
Eestis on mõni selline ujuvplatvorm olnud kasutusel ka pärast riigi iseseisvuse taastamist. Nendega on aga olnud probleeme ja mõni neist on ka uppunud.
Pärnu jõel seisis alates 1991. aastast Lätist toodud debarkaader, kus asusid populaarne ööklubi ja restoran. Debarkaader, mille viimane nimi oli "Pärnu Queen", lammutati pärast omaniku sekeldusi linnaga 2010. aastal.
Üks debarkaader (viimase nimega "Victoria") uppus Tallinnas Katariina kai juures 1990. aastail. Pealisehitis on eemaldatud, kuid betoonkere vrakk asub seal tänini.
Debarkaadereid on olnud näha Lahesuu sadamas ja Pärnu sadamas laevaremondiasutuste juures.
Bombükool

Bombükool on feromoonide hulka kuuluv ühend, mida eritavad looduslikult emase siidiliblika ("Bombyx mori") röövikud partnerite ligimeelitamiseks. 
Bombükool avastati 1959. aastal ja selle avastajaks peetakse Adolf Butenandti. 
Adolf Butenandti, Rüdiger Beckmanni ja Dankwart Stammi 1960. aastal avaldatud trükise kohaselt, mis põhines 20 aasta pikkusel uurimistööl, eraldati aine 500 000 süütu emase siidiliblika ("Bombyx mori" L.) paarilisest näärmest ("Sacculi laterales") 12 mg alkoholi estrit "4'-Nitro-azobenzol-carbonsäure-(4)- esters", mille spetsiifilise mõju tõttu just isaste siidiliblikate käitumisele kirjeldasid autorid seda tõeliselt puhta suguferomoonina. Bombükooli keemiline valem on C16H30O. 
"Ligimeelitamisalkohol" ("Lockstoffalkohol") on autorite arvates primaarne alkohol.
Bombükool on esimene feromoon, mille keemilised karakteristikud kirja pandi. 
Eesti Ekspressi 2002. aasta "ninaseksi" avastamist kirjeldavas artiklis on feromooni avastuspaigaks emase siidiliblika kõhu tipuosas olev nääre.
Arvutused on näidanud, et kogu pauna tühjendus ühe pauguga võiks ligi meelitada ligi triljon isast. 
Bombükool toimib mitme liigi isastele. Lisaks siidiliblikatele ka "Bombyx mandarina", "Coloradia velda" ja "Hemileuca eglanterina" meesisenditele.
Pauna eritised (saatja) on mõeldud sama liigi vastassugupoole tundlate kemosensoorsetele neuronitele tunnistamiseks ja käitumisjuhiseks (emaste tundlates vastavad retseptorid ja geenid puuduvad), mida ilmselt harilikult järgitakse, kuivõrd katsed inimese poolt siidiliblikate elupaikadesse pihustatud bombükooliga on näidanud, et neid võimalik sel viisil kohale meelitada ja vajadusel lõpetada. 
Kohe, kui emane siidiliblikas väljub kookonist, eritab ta bombükooli ning isased on silmapilkselt temast vaimustuses, nende vaimustus tõuseb kiirelt ja väljendub iseloomuliku tiibade ripsutamisega.
Feromoonile pani nime Butenandt siidiliblika ladinakeelse nime järgi.
Alice Winocour

Alice Winocour (sündinud 13. jaanuaril 1976 Pariisis) on prantsuse stsenarist ja filmilavastaja.
Ta sündis aastal 1976 Pariisis. Ta on õppinud filmikoolis La Fémis stsenaristiks.
Tema debüüdiks stsenaristina oli aastal 2003 lühifilm "Orphée". Debüüdiks filmilavastajana oli tal aastal 2005 (kus ta oli ka stsenarist) lühifilm "Kitchen". Tema viimane film, kus ta oli stsenaristiks (koos Deniz Gamze Ergüveniga) on film "Mustang".
Hellekai Põldra

Hellekai Põldra (1969–1984 Hellekai Härm; sündinud 18. augustil 1950 Tallinnas) on Eesti sisearhitekt ja kunstnik.
1957–1968 õppis ta Tallinna 10. Keskkoolis, 1968–1973 Eesti Riikliku Kunstiinstituudi arhitektuuriteaduskonnas ruumi ja mööblikujunduse erialal.
1973–1992 töötas ta Tallinna Kunstifondi kombinaadis ARS kujundustööde ateljee sisearhitektina. Alates 1992. aastast on ta põhiliselt vabakutseline sisekujundaja ja akvarellist. 2000. aastatel on ta tegutsenud juhendajana Tallinna puuetega noorte tugikeskuses Juks, kus tema juhendatavad on teinud ka mitmeid näitusi.
Isiklikku.
Tema ema oli sisearhitekt Aino Põldra.
Jevgeni Tšižov

Jevgeni Tšižov (vene keeles Евгений Львович Чижов; 29. oktoober 1966 Moskva – 11. august 2025 Läänemeri, Kaliningradi oblast) oli vene kirjanik, tõlkija ja ajakirjanik.
Ta sündis aastal 1966 Moskvas tõlgi ja advokaadi pojana. Ta lõpetas aastal 1987 Moskva Riikliku Ülikooli õigusteaduskonna.
Pärast ülikooli lõpetamist töötas ta kolm aastat Moskva advokatuuris, samuti muudel juristi ametikohtadel. Aastatel 1994–1997 elas ta Saksamaal. Aastast 1997, mil ta tuli tagasi Venemaale, töötas ta ajakirjaniku ja tõlgina.
Tema kirjanduslik debüüt algas ajakirjas Solo (Соло) jutustusega "Бесконечный праздник". Aastal 2000 ilmus talt ajakirjas Oktjabr (Октябрь) romaan "Тёмное прошлое человека будущего", aastal 2008 ilmus talt teine romaan "Персонаж без роли". Kolmas romaan "Перевод с подстрочника" ilmus aastal 2013 (eesti keeles samal aastal pealkirjaga "Tõlge reaalusest" sarjas "Punane raamat", tõlkija Ülar Lauk).
Mõnikord

Mõnikord on Luksemburgis ilmuv eestlaste ajaleht.
Esimesed numbrid ilmusid aastal 2015.
Grégoire Delacourt

Grégoire Delacourt (sündinud 26. juulil 1960 Valenciennes’is) on prantsuse kirjanik, stsenarist ja turundaja.
Delacourt sündis 1960. aastal Valenciennesis Nord–Pas-de-Calais’ piirkonnas. Ta sai põhihariduse Amiensis asuvas La Providence’i jesuiitide koolis, tegi küpsuseksamid Lille’is ning õppis Grenoble’is lühikest aega õigusteadust. 
1982. aastal hakkas ta tegutsema reklaamiäris ning 2004. aastal asutas koos abikaasa Dana Philpiga reklaamiagentuuri Quelle Belle Journée. Ta on koostööd teinud selliste ettevõtetega nagu Sephora, Folio (Éditions Gallimard), Taittinger ja Unilever.
Delacourti esimese romaan ilmus siis, kui kirjanik oli 50-aastane. 2020. aasta seisuga on tal ilmunud üheksa romaani: 
Tema romaani "La Liste de mes envies" põhjal tegi prantsuse filmilavastaja Didier Le Pêcheur 2014. aastal sama pealkirja kandva tragikomöödia.
Ashton Irwin

Ashton Irwin (täisnimi Ashton Fletcher Irwin; sündinud 7. juulil 1994 Hornsbys Austraalias) on trummar ja laulja ansamblis 5 Seconds of Summer. 
Tema bändikaaslased on Luke Hemmings, Michael Clifford ja Calum Hood. Ta liitus bändiga 3. detsembril 2011.
Muusikakarjäär.
Enne bändi 5 Seconds of Summer oli ta bändis Swallow The Goldfish. Alguses ta vihkas bändi 5 Seconds Of Summer.
Ta kirjutab muusikat kõige rohkem Michaeliga.
Isiklikku.
Tema juuksed on kartuliblondid, silmad rohelised. Ta käis Richmondi keskkoolis.
Ta lemmiksöök on spagetid, lemmiktelesaade "Family Guy", lemmikvärv punane ja lemmikkingabränd VANS.
Tema ema on Anne Marie Irwin, õde Lauren Dawkins ja vend Harry Dawkins.
Irwin oli suhtes modelliga Bryana Holly.
Bändikaaslased Ashtoni kohta.
Bändi põhilaulja ja kitarrist Luke Hemmings peab Ashtonit pikkade sõrmede ja lokkis juustega vingeks laulumeheks.
Bändi taustalaulja ja kitarrist Micheal Clifford räägib, et ta õpetab neid kõiki bändiliikmeid, on lühike, suurte käte, pikkade sõrmede ja veidra naeratusega. Kui Ashton naerab, siis tuleb ta suust 10 erinevat häält. Mõnikord naerab nagu väike koolitüdruk, aga teinekord nagu vanamees.
Bändi taustalaulja ja basskitarrist Calum Hood ütleb, et Ashton on väga musikaalne ja pikkade sõrmedega. Tema arust kõige parem asi Ashtoni juures on see, et naerab Calumi naljade üle. Talle meeldib kõige rohkem Ashtoni naer.
Albumid.
Ansambliga 5 Seconds of Summer
Vecauce

Vecauce on küla ("lielciems") Lätis Dobele piirkonnas Vecauce vallas.
Küla asub merepinnast 100 meetri kõrgusel valla edelaosas ja Auce linna kirdeservas, olles sellega praktiliselt kokku kasvanud. Riiast jääb küla 103 kilomeetri kaugusele. Vecauces asuvad Auce postkontor ja Läti Põllumajandusülikooli õppekeskus. Sinna on püstitatud Läti põllumajandusteadlase Jānis Apsītise mälestuskivi. Mõisa häärberis tegutseb muuseum.
Vecauce nime kandis 1924. aastani Auce linn. Küla kujunes Vana-Auce lossi juurde, selle territooriumile jääb ka Vecauce luteri kirik. 1921. aastal anti loss ja selle ümbruse maad Läti Ülikooli põllumajandusteaduskonnale õppekeskuseks. Hiljem kujunes sellest Läti Põllumajandusülikooli õppe- ja katsemajand.
Impulsslamp

Impulsslamp on gaaslahenduslamp lühikeste tugevate valgusimpulsside tekitamiseks. Lahendus toimub väärisgaasi ksenooni keskkonnas, mis võimaldab saada päevavalguse spektriga sarnase spektri. Valgusimpulsiks vajalik energia vabaneb kondensaatori tühjenemisel.
Impulsslampe kasutatakse pildistamisel (välklamp), signalisatsioonivahendina, stroboskoopides jm.
Andrzej Pszenicki

Andrzej Pszenicki (vene keeles Анджей Павлович Пшеницкий; 10. detsember 1869 Pabianice, Piotrkówi kubermang – 5. august 1941 Varssavi) oli poola ehitusinsener.
Andrzej Pszenicki õppis esialgu Pabienices, seejärel Piotrków Trybunalski koolis. Gümnaasiumi lõpetas kuldmedaliga ja jätkas õpinguid Peterburi teedeinseneride instituudis, mille lõpetas 1898. aastal.
Pärast ülikooliõpinguid töötas 1919. aastani Peterburis – esialgu sildade insener-konstruktorina, hiljem peainsenerina. Ühtlasi töötas ta Peterburi teedeinseneride instituudis õppejõuna (professor 1916. aastast). 1916. aastast Peterburi tsiviilehitusinseneride instituudi sildade kateedri juhataja.
1908. aastal võitis ta Dvortsovõi silla projekteerimise rahvusvahelise konkursi.
Aastail 1919–1921 elas ja töötas Eestis, kus aitas taastada sõjas kannatada saanud sildu ja projekteeris üle Narva jõe kulgeva Narva raudteesilla. Lühikest aega töötas ta õppejõuna Läti Ülikooli tehnikateaduskonnas Riias.
Aastal 1921 naasis Varssavisse ja asus tööle Varssavi tehnikaülikooli – aastatel 1921–1939 oli ta sillaehituse kateedri juhataja, 1929–1932 ühtlasi ülikooli rektor. 
Pszenicki projektide järgi on teiste seas valminud Peterburi Dvortsovõi sild (ehitatud 1912–1916) ning üle Wisła jõe Piłsudski sild Krakówis (1934) ja Piłsudski leegionite sild Płockis (1938). 
Koos professor Nikolai Beleljubskiga projekteeris ta silla üle Msta jõe Borovitšis (Beleljubski sild, ehitatud 1905) ning üle Volga jõe 2 silda – Kaasani lähedal Romanovi (1911–1913) ja Simbirski lähedal Imperaatori silla (1913–1916). 
Andrzej Pszenicki suri Varssavis 5. augustil 1941, olles 71-aastane. Ta on maetud Powązki kalmistule.
Tema nime kannab tänav Varssavis Mokotówi linnaosas.
Välklamp

Välklamp on lühikest tugevat valgussähvatust (valgusimpulssi) tekitav lamp või valgusti, mida kasutatakse pildistamisel lisavalguse saamiseks. Kõige suurema levikuga on ksenoonimpulsslambid, sest nende päevavalguse spektriga sarnane spekter tagab võrdlemisi loomuliku värviesituse.
Huumlamp

Huumlamp on huumlahendusel põhinev lahenduslamp, mis tekitab suhteliselt nõrka valgust. Lambi klaaskolvis on hõrendatud gaasis kaks külma (mitteköetavat) suurepinnalist elektroodi. Madalatemperatuuriline lahendus süttib katoodi juures; vahelduvpinge korral on katoodiks see elektrood, mis on parajasti negatiivne. Süttimispinge on katoodi madala temperatuuri tõttu suhteliselt kõrge (80–800 V).
Elektroodidevahelise kauguse järgi eristatakse katoodhelendus- ja sammashelenduslampe.
Katoodhelenduslambis on elektroodid sedavõrd lähestikku, et kiirgus tekib katoodi ümbritsevas õhukeses gaasikihis. Täitegaasiks on enamasti neoon, mis huumlahenduses helendab oranžikaspunaselt. Kuigi on kasutusel ka teistsuguse gaastäitega (ja erineva helendusega) lampe, tuntakse neid üldiselt neoonlampidena (ingl k "neon lamp"). Niisugune lamp on laialt kasutusel näiteks elektrilistes olmeseadmetes (veekeetja, triikraud jt) pingestust näitava signaal- ehk indikaatorlambina. 
Külmkaatoodlambis on pikas lahendustorus elektroodidevaheline kaugus nii suur, et kiirguse põhiosa tekib positiivsest elektroodist lähtuvas lahendussambas, mis täidab peaaegu kogu toru. Täitegaasiks võib neooni kõrval olla ka nt argoon koos elavhõbedaauruga (sinine helendus). Mitmevärvilise helendusega huumlampe kasutatakse laialdaselt reklaamvalgustuses.
Pabianice

Pabianice on linn Poolas Łódźi vojevoodkonnas, Pabianice maakonna halduskeskus. Pabianice asub Łódźi kesklinnast ligikaudu 13 km lõunaedelas.
Abatia

Abatia on pajuliste sugukonda kuuluv taimeperekond.
Nomenklatuur ja süstemaatika.
Perekonna autorid on Hipólito Ruiz López ja José Antonio Pavón. Nimetatud Sevilla ülikooli botaanikaprofessori Pierre Abat' auks. Tüüpliik on "Abatia rugosa".
Perekonnanime sünonüüm on "Raleighia" (George Gardner).
APG II süsteemi järgi on ta pajuliste sugukonnas. Varem arvati ta õisikleheliste sugukonda, kannatuslilleliste sugukonna triibusesse "Abatieae" (Lemke 1988) või sugukonda "Samydaceae" (George Bentham, Joseph Dalton Hooker ja John Hutchinson).
Perekonnas on The Plant Listi järgi järgmised liigid:
Catalogue of Life esitab järgmised liigid:
Levik.
"Abatia" perekonna liigid on pärismaised Kesk-Ameerikas ja Lõuna-Ameerika troopika mägedes, Andides metsapiirist kõrgemal.
Välimus.
Need on puud. Neil on vastak leheseis ning väga väikesed abilehed ja näärmed "glandulae marginales" lehealustel. Õiekattes on nii tupplehed kui ka kroonlehed; need on alusel tihedalt kokku kasvanud. Neil on palju niitjaid tolmukaid.
George Don ("A General History of the Dichlamydeous Plants: Calyciflorae", 1832, lk 722–723): "Linnaeuse süsteem: "Icosandria", "Monogynia". Õietupp lühikese, veidi vurrkannukujulise toruga, mille suu on kaetud arvukate karvadega; tupeserv neljaosaline; sagarad lantsetjad. Kroonlehti ei ole. Tolmukaid umbes 20, kasvavad välja tupetoru aluse lähedalt. Tolmukaniidid lamedad,
Kasutamine.
"Abatia rugosa" lehtedest tehakse Peruus musta tinti.
Anti Haugas

Anti Haugas (sündinud 10. oktoobril 1992 Võrus) on eesti poliitik ja ettevõtja, XV Riigikogu liige. Ta on alates 2011. aastast Eesti Reformierakonna liige.
Ta on lõpetanud põhikooli Haridus- ja Teadusministeeriumi kiitusega Võru Kesklinna Koolis. 2012. aastal lõpetas ta Võru Kreutzwaldi Gümnaasiumi, kus lõpetas matemaatika ja inglise keele eriklassi. 2021. aastal lõpetas ta Tallinna Tehnikaülikooli majandusteaduskonnas halduskorralduse eriala.
Anti Haugas on Reformierakonna Võru piirkonna esimees. Ta on olnud alates 2017. aastast Võru Linnavolikogu liige ja alates 2021. aastast selle esimees. Varem on ta olnud Eesti Reformierakonna Noortekogu välissekretär (2013–2014) ning peasekretär (2014–2017).
2015. aasta Riigikogu valimistel kandideeris Anti Haugas Võru-, Valga- ja Põlvamaal Eesti Reformierakonna nimekirjas ja kogus 186 häält.
2017. aasta kohaliku omavalitsuse valimistel oli ta Eesti Reformierakonna Võru linnapeakandidaat. Ta saavutas 239 häälega linna teise tulemuse.
Anti Haugas on Võru Spordikooli võrkpalliosakonna kasvandik, tema treeneriteks on olnud Urmas Tali ja Aksel Saal. Ta on silma paistnud ka aktiivse abipolitseinikuna. 2018. aastal saavutas ta koos Aigar Kalnapenkisega Lõuna Prefektuuri abipolitseinike kutsemeistrivõistlustel teise koha.
Abatia americana

Abatia americana on puuliik pajuliste sugukonna perekonnast "Abatia". 
Seda kirjeldas esimesena George Gardner, praeguse nime sai 1872 August Wilhelm Eichlerilt (Carl Friedrich Philipp von Martius, "Flora brasiliensis", 13: I. 510).
Sünonüümid on "Raleighia americana" Gardn., 
"Abatia tomentosa" Mart. ex Eichl. ja "Abatia brasiliensis" Baill.
Rabakalised

Rabakalised ("Scheuchzeriaceae") on üheiduleheliste taimede sugukond.
Sellesse sugukonda kuulub Eestis rabades kasvav rabakas.
Rabakas

Rabakas ("Scheuchzeria palustris") on ainus taimeliik rabakaliste sugukonnas.
Ta kasvab peaaegu ainult rabaälvestes ja laukaservades. Eesti rabades tavaline.
Õisluhalised

Õisluhalised ("Juncaginaceae") on konnarohulaadsete seltsi kuuluv taimede sugukond.
Sellesse sugukonda kuulub kahe Eestis kasvava liigiga perekond õisluht.
Chamaetia

Chamaetia on pajuliste sugukonda paju perekonda kuuluv alamperekond.
Sektsioon: "Salix" sect. "Chamaetia"
Arguse pajuliikide süstemaatikas (George W. Argus, 1999) liigitatakse alamperekonda "Chamaetia" järgmised pajud: 
Enamik selle alamperekonna liike on ümarate lehtedega. Nende tundra- ja mägipajude seas on peale pisikesekasvuliste pajupõõsaste ka selliseid murumadalad taimi, kellel saab kõndida.
"Chamaetia" alamperekonna pajud kasvavad kaugel põhjas ja kõrgel mägedes. Eestile lähimad paigad, kus saab pajude peal kõndida, on Skandinaavia mäestikus.
Sõatamm

Sõatamm (ka Koiva tamm, Koiva Sõjatamm) asub Valgamaal Valga vallas Tsirgumäe külas Koiva jõe ääres Koiva puisniidul asuv kaitsealune tamm. Puu kõrgus on 20 m ja ümbermõõt 627 cm (2007. aasta andmed). Tamm on looduskaitse all alates 1959. aastast. Tegemist on suuruselt teise tammega Valgamaal, jäädes alla vaid Pühajärve sõjatammele.
Virve nõiutud männid

Virve nõiutud männid asuvad Lääneranna vallas Tuhu külas Virve talu maadel. 
2001. aastal leidis Hendrik Relve sealt eest väga erinevatest puudest koosneva männiku. Enamiku puude vanus oli umbes 50 aasta ringis ja nende keskel oli ka päris palju üle 100-aastasi mände. Noorte mändide keskmine kõrgus oli 11 meetrit ja vanade mändide kõrgus 15 meetrit. 
Hendrik Relve on Kirjandusmuuseumi rahvaluule arhiivist lugenud, et vanasti peeti neid mände pühadeks hiiepuudeks. Kohalikud külaelanikud peavad puid nõiutud mändideks ja ei luba neid raiuda; kes selle vastu eksinud, neid tabavat kas koduloomade haigestumine või koguni surm.
Simmaniduo kassett

"Simmaniduo kassett" on ansambli Simmaniduo 1990. aastal ilmunud album (kassett).
Lood.
I pool
Salvestatud 1989-1990. Sander Karu (laul, kannel, rütmimasin) ja Ants Loos (laul, basskitarr)
II pool
Salvestatud 1987-1988. Sander Karu (laul, kannel, rütmimasin) ja Kalev Mäekalle (laul, basskitarr)
Luna (Cluji maakond)

Luna (ungari "Aranyoslóna", saksa "Lohne") on asula Transilvaanias, tänapäeva haldusjaotuse järgi Rumeenias Cluji maakonna Luna vallas, ning on selle valla keskus. 
Rahvuslik koosseis.
1850. aastal oli 2547 elaniku seas 1851 rumeenlast, 411 ungarlast, 266 mustlast ja 3 juuti.
1992. aastal oli 4375 elaniku seas 3564 rumeenlast, 504 ungarlast ja 307 mustlast.
Lennuväebaas.
Asula keskusest umbes 2 km kagu suunas paikneb Câmpia Turzii lennuväebaas.
Kandlemuusika kogu perele

"Kandlemuusika kogu perele" on kandlemees Sander Karu 2016. aastal ilmunud CD. 
Lood.
Salvestatud mai 2016
Costel Pantilimon

Costel Fane Pantilimon (sündinud 1. veebruaril 1987 Bacăus) on Rumeenia jalgpallur, väravavaht. 
Ta kuulub Rumeenia jalgpallikoondise ja Inglise klubi Nottingham Foresti ridadesse. 
Kasvuga 203 cm oli ta 2016. aastal Premier League'i pikim mängija.
Luna vald

Luna vald (rumeenia "Comuna Luna", ungari "Aranyoslóna község") on 2. järgu haldusüksus Rumeenias Cluji maakonnas.
Valla keskus on Luna asulas. Vald asub tervenisti ajaloolise Transilvaania alal.
Rahvuslik koosseis.
Elanikest oli 2002. aastal 86,2% rumeenlasi, 10,25% ungarlasi, 3,5% mustlasi ja 0,05% sakslasi.
Asulad.
Gligorești (ungari "Sósszentmárton"), Luna (ungari "Aranyoslóna"), Luncani (ungari "Aranyosgerend").
1 kannel ja rahvalikud laulud

"1 kannel ja rahvalikud laulud" on Kandlemees Sanderi 2014. aastal ilmunud CD. 
Lood.
Salvestatud 2014
Eberhard Jüngel

Eberhard Jüngel (5. detsember 1934 Magdeburg – 28. september 2021 Tübingen) oli saksa evangeelne teoloog. 
Ta oli 2003. aastani Tübingeni ülikooli süstemaatilise teoloogia ja religioonifilosoofia professor ning hermeneutika instituudi direktor. 
Elulugu.
Jüngeli vanematekodus ei olnud religioon au sees. Üks päev enne gümnaasiumi lõpetamist heideti noor Jüngel koolist välja, sest ta oli välja astunud kiriklike diakooniaasutuste konfiskeerimise kui ebaõiglase ja ebaseadusliku akti vastu. Pärast seda oli tal võimalik õppida ainult evangeelset teoloogiat kiriklikus kõrgkoolis. Ta tahtis saada pastoriks. Aastal 1957 õppis ta ühe semestri illegaalselt Zürichi ülikoolis Gerhard Ebelingi juures, käies kord nädalas Baseli ülikoolis Karl Barthi juures, jättes kodumaal mulje, nagu oleks ta närvivapustuse tõttu õppetööst eemal. Tema oluliste õppejõudude seas olid filosoof Gerhard Stammler ning teoloogid Heinrich Vogel ja Gerhard Ebeling. Otsustavat teoloogilist mõju avaldas Ernst Fuchs, kelle kaudu Jüngel õppis tundma Rudolf Bultmanni ja Martin Heideggeri. Šveitsis avaldas talle suurt mõju kohtumine Karl Barthiga. Barthi juures avaldas talle mõju tema teoloogilise ütlemise keskendatus ning ühtaegu tema rahulikkus ja intellekti pingevabadus. Barthilt õppis Jüngel, et taeva vastu huvi tundes tuleb maale truuks jääda. Teoloogiaõpingud lõpetas Jüngel 1960. aastal. 
Jüngel asus tööle Berliini kiriku vikaarina ja sealse kirikliku kõrgkooli assistendina. Aastal 1961 kaitses ta Lääne-Berliinis doktoritöö "Paulus und Jesus".
1962. aasta Eesti meistrivõistlused jalgrattasõidus

1962. aasta Eesti meistrivõistlused jalgrattasõidus toimusid mitmes osas. Krossisõit peeti 7. oktoobril Tallinnas.
Tulemused.
Kross.
Meeskondadest oli esimene Lokomotiiv koguajaga 4:17,25, Dünamo tulemuseks jäi 4:18.01.
1962. aasta Eesti meistrivõistlused laskmises

1962. aasta Eesti meistrivõistlused laskmises toimusid 18.–27. augustil Tallinnas.
Tulemused.
Naised.
Võistkonnad: &lt;br&gt;
1. ALMAVÜ 72&lt;br&gt; 2. Dünamo 66,5&lt;br&gt; 3. Tööjõureservid 56,5&lt;br&gt;4. BLTSK 39&lt;br&gt;5. Jõud 12
1962. aasta Eesti meistrivõistlused mäesuusatamises

1962. aasta Eesti meistrivõistlused mäesuusatamises toimusid osakaupa. Slaalom peeti 8. veebruaril Otepääl.
1962. aasta Eesti meistrivõistlused sõudmises

1962. aasta Eesti meistrivõistlused sõudmises peeti 9. septembril Pärnus.
1962. aasta Eesti meistrivõistlused vehklemises

1962. aasta Eesti meistrivõistlused vehklemises toimusid 19.–22. aprillil Tallinnas.
Tulemused.
Võistkondadest oli esimene Dünamo I, järgnesid Kalevi I ja II koosseis.
1962. aasta Eesti meistrivõistlused suusatamises

1962. aasta Eesti meistrivõistlused suusatamises peeti 7.–13. veebruarini Otepääl, teatesõidud talispartakiaadi raames samas 31. märtsil.
Külmkatoodhuumlamp

Külmkatoodhuumlamp on torukujuline lahenduslamp, milles elektroodidele kõrge pingeimpulsi andmisel süttib püsiv huumlahendus. Huumlahendusega gaasneb helendus, mille värvus oleneb täitegaasist, kolvi klaasi värvusest või toru sisepinda katva luminofoori koostisest (luminofoorhuumlampides).
Hõrendatud gaasi ja elavhõbedaauru sisaldava peene klaastoru otstes on elektroodid, mis mõlemad toimivad vaheldumisi katoodina vastavalt rakendatava pinge polaarsusele. Külmkatoodtoru ei vaja süütamiseks elektroodidel hõõgniite (nagu nt kaarlahendusel põhinevas luminofoorlambis), vaid elektronide emissiooni negatiivselt elektroodilt (katoodilt) kutsub esile järsk pingelang katoodi vahetus läheduses. Külmkatood siiski ei tähenda, et katoodid töötamisel külmaks jääksid, vaid seda, et elektronide emissioon ei toimu mitte termoemissiooni, vaid sekundaaremissiooni tulemusena huumlahenduses. Seejuures ei toimu elektroodimaterjali olulist aurustumist, mille tulemusena toru eluiga võib ulatuda 50 000 tunnini.
Sekundaaremissiooni kutsub esile tugev elektriväli vahetult katoodi juures. Sellises väljas toimub intensiivne gaasi ioonide ja aatomite omavaheline põrkumine, mille tulemusena vabanenud elektronid löövad katoodist eemaldudes aatomitest välja uusi elektrone – sekundaarelektrone. Kiirguse põhiosa eraldub positiivses lahendussambas.
Süütamiseks vajaliku kõrge pinge ja püsivaks tööks vajaliku toitepinge sagedusega umbes 50 kHz tekitab impulsstoiteallikaga elektrooniline liiteseadis. Lamp süttib kiiresti.
Värvilise valgusega külmkatoodtorusid kasutatakse laialdaselt reklaamvalgustuses.
Luminofoorhuumlambid ehk CCFL-lambid (lühend ingl k sõnadest "Cold Cathode Fluorescent Lamp") olid pikka aega kasutusel kuvarite ja telerite LCD-ekraanide tagantvalgustuses, kuni asendati valgusdioodidega (LED/LCD-ekraanid).
Külmkatoodiga luminofoorhuumlampide valgusviljakus on väiksem kui kaarlahendusel põhinevatel luminofoorlampidel, seepärast neid töövalgustuseks ei kasutata.
Aghireșu vald

Aghireșu vald (rumeenia "Comuna Aghireșu", ungari "Egeres község") on 2. järgu haldusüksus Rumeenias Cluji maakonnas.
Valla keskus on Aghireșu-Fabrici asulas. Vald asub tervenisti ajaloolise Transilvaania alal.
Rahvuslik koosseis.
Elanikest oli 2002. aastal 55,3% rumeenlasi, 40,85% ungarlasi, 3,8% mustlasi ja 0,02% sakslasi.
Asulad.
Aghireșu (ungari "Egeres"), Aghireșu-Fabrici (ungari "Egeres-gyártelep"), Arghișu (ungari "Argyas"), Băgara (ungari "Bogártelke"), Dâncu (ungari "Dank"), Dorolțu (ungari "Nádasdaróc"), Inucu (ungari "Inaktelke"), Leghia (ungari "Jegenye"), Macău (ungari "Mákófalva"), Ticu (ungari "Forgácskút"), Ticu-Colonie (ungari "Ferencbánya").
Afropavo

Afropavo on linnuperekond faasanlaste sugukonnast. 
Seda kirjeldas 1936. aastal James Paul Chapin.
Perekonna ainus liik on kongo paabulind ("Afropavo congensis"). 
"Afropavo" eraldus miotseeni lõpus.
"Afropavo" on tõenäoliselt paabulinnu ("Pavo") perekonnaga lähedases suguluses, moodustades koos selle ja mõne teise perekonnaga alamsugukonna "Pavoninae". Geneetilised uuringud on näidanud, et hoolimata levila kaugusest teiste faasanlaste omast ning morfoloogilisest ja käitumuslikust omapärast (sealhulgas keerulise ornamendi puudumine ja monogaamia) on ta suure tõenäosusega Aasia paabulindudele lähemal kui pärlkanalastele ja frankoliinidele, kellega mõned uurijad on teda seostanud. Varem on kongo paabulindu seostatud ka hokolastega.
Austraalia pajud

Austraalia pajud on Austraalias kasvavad paju perekonna liigid.
Austraalias peetakse paju sissetoodud invasiivseks võõrliigiks.
Suureks probleemiks peetakse tuhkru paju ("Salix cinerea") soodsat kohanemist Austraalia mulla, veestiku ja kliimaga. Tuhkru paju elunemine on suureks probleemiks Austraalia kagupoolseimas osariigis Victoria ja on muutumas vastuvõetamatuks Uus-Lõuna-Walesis, tema seemneküllane populatsioon on platseerunud ka Sydney ümbruses. 
Milles täpselt pajuprobleem seisneb, oleneb ilmselt pajupopulatsiooni paljunemisvõimest ja/või muudest teguritest.
Geijera parviflora

Geijera parviflora (inglise keeles "Australian Willows") on ruudiliste sugukonda kuuluvad igihaljad väikesed põõsad või puud.
Need kasvavad Austraalia idaosas.
Aghireșu-Fabrici

Aghireșu-Fabrici (ungari "Egeres-gyártelep") on küla Transilvaanias, tänapäeva haldusjaotuse järgi Rumeenias Cluji maakonna Aghireșu vallas ning on selle valla keskus. 
Asula on tekkinud alates 1916. aastast avatud kipsikaevanduse ja raudteejaama juurde.
Rahvuslik koosseis.
2002. aastal oli 3061 elaniku seas 2244 rumeenlast, 684 ungarlast ja 130 mustlast.
Robbie Brady

Robbie Brady (õieti Robert Brady; sündinud 14. jaanuaril 1992 Baldoyle'is) on Iirimaa jalgpallur. Ta kuulub Iirimaa koondise ja Inglismaa esiliigaklubi Preston North Endi ridadesse ning mängib äärepoolkaitsja või vasakkaitsja kohal.
Martin Nurk (kommunist)

Martin Nurk (27.august 1904 – 22.oktoober 1930 Tallinn) oli Tallinna õpetajate seminari õpilane ja EKNÜ aktivist, kes arreteeriti 1924. aastal lendlehtede levitamise eest ning suri kuus aastat hiljem vanglas.
Nurk oli kommunistlikku tegelase Ida Potteri kuller.
23. augustil 1924 tabati Nurk politseikordniku poolt Mardi tänaval Tallinnas, kui ta oli tulnud põrandaalusest trükikojast lendlehtedega. Kui Nurka kinni pidada püüti, üritas ta politseinikku pussiga lüüa.
Nurk anti sõjaväljakohtu alla, mis mõistis ta 24. augustil eluks ajaks sunnitööle. Nurk suri 1930. aastal südamerabandusse.
Nurk on maetud Tallinna Rahumäe kalmistule. Kuni 1975. aastal paigaldati hauale dolomiitplaat kõrgreljeefse raudus mehe kujuga (kujur Aili Aava).
Aleksandrov

Aleksandrov (vene Александров) on linn Venemaal Vladimiri oblastis. Linn on selle oblasti Aleksandrovi rajooni halduskeskus.
Linnas elas 2020. aasta alguses 57 899 inimest (2015 – 60 205 inimest).
Asula asutati 14. sajandil. Asula sai linnaõigused 1778.
İstanbuli Atatürki lennujaama terroriakt

İstanbuli Atatürki lennujaama terroriakt oli terroriakt, mis toimus 28. juunil 2016 İstanbuli Atatürki lennujaamas.
Umbes kell 21.50 kohaliku aja järgi (18.50 GMT) hakkasid kolm terroristi Kalašnikovi automaatidest rahvast valimatult tulistama. Politsei avas seejärel vastutule, üks terrorist tapeti, kaks terroristi lõhkasid pommivööd. Terroriakti tulemusel hukkus kohe või suri hiljem haiglas vigastustesse 45 inimest (neist 19 välismaalast) ja 239 inimest sai haavata. See oli seni viimane rohkem kui tosinast suuremast terroriaktist Türgis möödunud 12 kuu jooksul ja Türgi selle aasta enesetapupommirünnakutest kõige ohvriterohkem.
Türgi kuulutas 29. juuni riiklikuks leinapäevaks. Türgi president Recep Tayyip Erdoğan tegi avalduse, milles mõistis hukka rünnaku, mis leidis aset muslimite püha kuu Ramadaani ajal, öeldes: "see näitab, et terroristid ei hooli usust ega väärtustest". Vähemalt 80 riiki mõistis terroriakti hukka, avaldades poolehoidu ja toetust ohvritele. Ka ÜRO mõistis rünnaku hukka ning Euroopa Nõukogu ja Euroopa Liit väljendasid kaastunnet ja solidaarsust Türgiga.
Türgi ametniku sõnu vahendanud uudisteagentuuri Associated Press andmetel olid enesetaputerroristid Venemaa, Usbekistani ja Kõrgõzstani kodanikud. Praeguseks kogutud tõendite põhjal arvatakse, et rünnaku korraldas äärmusrühmitus ISIS, ütles Türgi siseminister Efkan Ala; samas pole ISIS juhtunu eest veel ametlikult vastutust võtnud. 
Ameerika Ühendriikide Kongressi sisejulgeolekukomitee esimees Michael McCaul ütles, et rünnakute korraldaja on tšetšeen Ahmet Tšatajev. Väidetavalt oli ta olnud äärmusrühmituse ISIS sõjaministeeriumi liige. Tema praegune asukoht ei ole teada. Gruusia parlamendi kaitse- ja julgeolekukomisjoni esimehe Irakli Sesiašvili sõnul oli Ahmed Tšatajev president Mihheil Saakašvili ajal Gruusia luure agent, keda kasutati tšetšeenia võitlejatega läbirääkimistel. Gruusia endine president Mihheil Saakašvili teatas telejaama Rustavi-2 otsesaates esinedes, et 2012. aasta septembris Tšatajev vahistati Gruusias, kuid 2012. aasta valimistel oktoobris võimule tulnud uus valitsus eesotsas Bidzina Ivanišviliga vabastas ta ning Tšatajev läks Süüriasse ja ühines seal terroristliku rühmitusega ISIS.
Graziano Pellè

Graziano Pellè (; sündinud 15. juulil 1985) on Itaalia jalgpallur. Ta on Itaalia jalgpallikoondise ja Hiina klubi Shandong Luneng ründaja.
Efkan Ala

Efkan Ala (sündinud 21. veebruaril 1965 Oltus Erzurumi provintsis) on Türgi poliitik; ta on Õigluse ja Arengu Partei liige. Ta oli 25. detsembrist 2013 kuni 7. märtsini 2015 ja 24. novembrist 2015 kuni 31. augustini 2016 Türgi siseminister. 
Ta lõpetas aastal 1987 İstanbuli ülikooli politoloogina.
Aastatel 1987–1989 oli ta ametis Sakarya provintsis. Seejärel täiendas ta end Suurbritannias. Aastatel 2003–2004 oli ta Batmani provintsi kuberner, aastatel 2004–2007 aga Diyarbakıri provintsi kuberner.
Takenoshin Nakai

Takenoshin Nakai (jaapani keeles 中井 猛之進 "Nakai Takenoshin"; 27. november 1882 Gifu – 6. detsember 1952 Tōkyō) oli Jaapani botaanik.
Ta avaldas publikatsioone Jaapani ja Korea taimede, sh perekonna peajugapuu "Cephalotaxus" kohta.
Tema botaaniline autorinimi on "Nakai".
1927. aastast õpetas ta oma "alma mater"'is Tōkyō Ülikoolis (tänapäevane nimetus).
Pärast seda, kui jaapanlased hõivasid Jaava, sai temast 1942. aastal 
Bogori botaanikaaia juhataja. Pärast Teist maailmasõda sai temast 1947. aastal Tōkyō loodusteaduste muuseumi direktor.
Ta uuris sammaltaimi, vetikaid, seemnetaimi jm.
Pajulised.
Pajuliste sugukonna süstemaatika pole päris selge. Nakai kirjeldas pajuliste kolmandat perekonda "Chosenia" (teised kaks on paju ja pappel). Ta kirjeldas tšoseeniaid, kellega tutvus Koreas, kuid tegelikult on see perekond levinud Jaapani saarestiku kahel saarel.
Algselt kordas ta Vladimir Komarovi viga ja kirjeldas tšoseeniana halapaju ("Salix acutifolia Willd."). Tänapäeval on tema tšoseenia ("Chosenia splendida" Nakai) autor.
Villem Raami preemia

Villem Raami preemia (ka Villem Raami fondi stipendium) on Villem Raami mälestuseks antav teadusauhind, mis antakse möödunud viie aasta jooksul Eesti keskaja kunstiajaloo uurimisel silma paistnud teadlasele.
1996. aastal asutas Eesti Muinsuskaitse Selts Villem Raami fondi, et toetada Eesti keskaegse kunsti ja arhitektuuri uurimist ning muinsuskaitselist tegevust. Alates 2000. aastast annab fond iga viie aasta tagant Villem Raami sünnipäeval 30. mail välja Villem Raami preemiat. Stipendiumi saaja valib Eesti Rahvuskultuuri Fondi Villem Raami allfondi halduskogu keskaega uurinud kunstiajaloolaste hulgast, kes on oma kirjutiste ja tegevusega avardanud keskaja uurimise piire Eestis ning toonud sellesse valdkonda nii mõttevärskust kui uusi, vaimukaid avastusi.
Fabian Schär

Fabian Lukas Schär (; sündinud 20. detsembril 1991 Wilis) on Šveitsi jalgpallur, keskkaitsja. Ta mängib Premier League'i klubis Newcastle United ning kuulub Šveitsi koondisse.
Koondisekarjäär.
Debüüdi Šveitsi jalgpallikoondises tegi ta 14. augustil 2013 mängus Brasiilia vastu. Esimese värava lõi ta koondises 6. septembril 2013 MM-i valikmängus Islandi vastu.
2014. aasta maailmameistrivõistlustel Brasiilias mängis ta Šveitsi koondises viimases alagrupimängus Hondurasega ja kaheksandikfinaalis Argentinaga, mõlemal korral kuulus ta algkoosseisu.
27. märtsil 2015 lõi ta Šveitsis Lucerne'is toimunud EM-i valikmängus värava Eesti vastu.
2016. aasta Euroopa meistrivõistlustel Prantsusmaal lõi ta esimeses alagrupimängus Albaania vastu viiendal minutil värava, mis tõi Šveitsile 1:0 võidu.
2012. aasta suveolümpiamängude jalgpalliturniiril kuulus Schär Šveitsi olümpiameeskonda.
Salix jessoensis

Salix jessoensis on pajuliste sugukonda paju perekonda kuuluv puu. 
Need pajud kasvavad meelsasti Kaug-Idas, eriti Jaapani mullas.
Salix koreensis

Salix koreensis on pajuliste sugukonda paju perekonda kuuluv puu. 
Need pajud kasvavad meelsasti Hiina, Jaapani ja Korea mullas.
"Salix koreensis" 'el liigitatakse mitmeid varieteete:
Armando Sadiku

Armando Durim Sadiku (sündinud 27. mail 1991 Cërrikis) on Albaania jalgpallur, kes mängib ründajana Hispaania esiliiga klubis Las Palmas ja Albaania rahvuskoondises.
Ta on esimene Albaania jalgpallur, kes on löönud värava rahvusvahelisel suurturniiril.
Halotaan

Halotaan (ladina "Halothanum") ehk ftorotaan (ladina "Phtorothanum") ehk fluotaan; keemiline nimetus 2-bromo-2-kloro-1,1,1-trifluoroetaan; kaubanduslikud nimed "Anestan", "Fluctan", "Fluothane", "Ftorotan", "Halan", "Narcotan", "Rhodialotan", "Somnothane") on inhaleeritav üldanesteetikum. 
See on ainus broomi sisaldav inhalatsioonianesteetikum. See on värvitu ja meeldiva lõhnaga, kuid valguse toimel lagunev, mistõttu seda pakitakse tumedatesse (oranžidesse) pudelitesse. Stabilisaatorina lisatakse 0,01% tümooli. 
Halotaan sisaldub WHO hädavajalike ravimite nimekirjas WHO Model List of Essential Medicines. Arenenud maades on see enamasti asendatud näiteks sevofluraani, isofluraani või desfluraaniga. 
Füüsikalised ja keemilised omadused.
See on värvitu läbipaistev liikuv kergesti lenduv vedelik kloroformi lõhna meenutava lõhnaga ning magusa ja põletava maitsega. 
Tihedus on 1,865...1,870 g/cm³ (1,868 g/cm³ temperatuuril 20 °C). Keemistemperatuur (destillatsioonitemperatuur) on +49..51 °C (+50,2 °C rõhul 101,325 kPa). Lahustuvus vees on 0,345%. Seguneb veeta piiritusega, eetriga, kloroformiga, trikloroetüleeniga, õlidega.
Salix elongata

Salix elongata on pajuliste sugukonda paju perekonda kuuluv kääbuspõõsas. 
"Salix elongata" kõrgus on 0,1-0,2 m.
Need pajud kasvavad Tiibeti kaguosas, 3500–3900 m kõrgusel.
Eellugu.
Liigi nimetamiseks tutvusid uurijad herbaariuminäidistega järgmistes herbaariumides (tähistatud rahvusvaheliselt tunnustatud akronüümidega) BJFC, CDBI, E, IFP, K, KUN, PE, HNWP, SCFI, SWFC ja SZ, ja digitaalsetes kogudes A, BM, CAS, MO, P, TI ja W. 
"Salix elongata" on liigitatud sektsiooni "Floccosae" K.S. Hao ex C.F. Fang &amp; A.K. Skvortsov (1998: 470).
Tüüp:Hiina. Tiibet (Xizang): "Zayü County", "Azha Glacier", 29°07′21.54′′N, 96°50′25.33′′E, 3644 m, 3. september 2012, L. He &amp; S. Liao PH2012090302 (holotüüp BJFC!, isotüüp BJFC!, PE!).
Naro-Fominsk

Naro-Fominsk on linn Moskva oblastis, Naro-Fominski linnaringkonna keskus. Asub Nara jõe ääres, Moskvast 70 km edelas.
Fominskoje küla on kroonikates mainitud 1339. aastal. Lähedalasunud Malaja Nara külas alustas 1840. aastal tööd paberivabrik. 1864. aastal läks vabrik Moskva kaupmeeste Jakuntšikovide valdusse ning külad kasvasid kokku Naro-Fominskoje asulaks. 1925. aastal nimetati Naro-Fominsk töölisaleviks ja 1926. aastal linnaks. 1927. aastal hakati rajama veevärki ja 1928. aastal elektrivõrku.
2004. aastal liideti linnaga Ogorodnaja küla.
2010. aastal oli linnas 64 700 elanikku.
Naro-Fominskis tegutseb 12 linnabussiliini. Linna läbib Moskva raudtee Kiievi suuna liin, mille Nara jaam asub kesklinnas, 70 km kaugusel Moskva Kiievi raudteejaamast. Sõiduaeg Moskvasse on umbes 1 tund ja 15 minutit.
Linnas on üks muuseum: Naro-Fominski ajaloo- ja koduloomuuseum.
Naro-Fominski sõpruslinnad on Babrujsk (Valgevene), Daugavpils (Läti) ja Elin Pelin (Bulgaaria).
Ackermans &amp; van Haaren

﻿
Ackermans &amp; van Haaren (lühend AvH) on Belgia kontsern. 
Ajalugu.
Selle asutasid 1876. aastal tihedate omavaheliste peresidemetega Hollandi ettevõtjad Nicolaas van Haaren (1835–1904) ja Hendrik Willem Ackermans (1855–1945). Nad hakkasid 1888. aastal tegutsema Belgias, alates 1893. aastast Antwerpenis, kuhu hiljem toodi üle ka ettevõtte peakorter. 
Ehitustööd Eestis.
Ackermans &amp; van Haaren teostas suure osa Tallinna uue sõjasadama ning uute laevatehaste (Vene-Balti laevaehitustehas, Noblessneri laevatehas) süvendus- ja vesiehitustöödest. 
AvH rajas Väikese Paljassaare idarannikule oma ehitusaegse linnaku, kus olid tööliselamud, betoonitehas, laod, väike tehaseraudteevõrk, sadam. Selle linnaku kõige tähtsam ehitusobjekt oli suur lainemurdja (tänapäeval Katariina muul). Kontor rajatigi Keisripaviljoni, kus oli 12. juulil (vkj 29. juunil) 1912 viidud läbi keiser Nikolai II osavõtul sõjasadama nurgakivi (resp põhjakivi) paneku tseremoonia. 
Vesiehitustöid tehti ka Mõntu sadamas Sõrve poolsaarel.
Eestist väljaspool tehti Peterburi merekaitse ehitistel vesiehitustöid ka Viaporis (tänapäeval Suomenlinna Helsingis) ja Peterburis.
Esimese maailmasõja algusest alates juhiti AvH töid nende Haagi kontori kaudu, sest Saksamaa sõdis Belgiaga, aga Holland oli sõjas neutraalne.
Tänapäeval.
Ackermans &amp; van Haaren on kontsern, mis kuulub Belgia ettevõtete tippu (on Brüsseli börsil noteeritavate nn BEL20 hulgas). Tegeletakse muuhulgas pangandusega, energiatööstusega, põllumajanduse ja toiduainetööstusega, investeerimisega, meelelahutustööstuse ja vanurite hoolendeteenustega. 
Peamised tütarettevõtted ehituse alal on maailma üks suurimaid vesiehitusettevõtteid DEME ja Belgia suurim ehituse peatöövõtja Van Laere.
M. Gorki nimeline Uurali Riiklik Ülikool

M. Gorki nimeline Uurali Riiklik Ülikool (vene keeles Уральский государственный университет имени А. М. Горького) oli Venemaal Jekaterinburgis aastatel 1920–2011 tegutsenud riiklik ülikool. See oli Venemaa üks tuntumaid kõrgkoole. Kool nimetati vene kirjaniku Maksim Gorki järgi. 2011. aastal liideti see ülikool B. Jeltsini nimelise Uurali Föderaalülikooliga.
Kool asutati 19. oktoobril 1920.
Ondrej Duda

Ondrej Duda (sündinud 5. detsembril 1994 Sninas) on Slovakkia jalgpallur, ründav poolkaitsja. Ta mängib Itaalia Serie A klubis Verona Hellas ja Slovakkia rahvuskoondises.
Duda on mänginud veel Slovakkia kõrgliigaklubis Košice, Poola kõrgliigaklubis Varssavi Legia, Saksamaa kõrgliigaklubides Hertha BSC ja 1. FC Köln ning Inglismaa kõrgliigaklubis Norwich City. Legia koosseisus tuli ta kaks korda Poola meistriks.
Uurali Riiklik Tehnikaülikool

Uurali Riiklik Tehnikaülikool (vene keeles Уральский государственный технический университет – УПИ, lühend УГТУ või УГТУ-УПИ) oli Venemaal Jekaterinburgis aastatel 1920–2010 tegutsenud riiklik tehnikaülikool. 2010. aastal liideti see ülikool B. Jeltsini nimelise Uurali Föderaalülikooliga.
Kool asutati 19. oktoobril 1920.
Nimesid.
1934. aastal kandis kool nime "Uurali Industriaalinstituut" (Уральский индустриальный институт).
Enne 1992. aastat kandis kool nime "Kirovi-nimeline Uurali Polütehniline Instituut" (Уральский политехнический институт им. С. М. Кирова).